recursal/SuperWikiNEXT-32B huggingface dataset:
**நகரப் பல்கலைக்கழக சோதனை** **(டி. சி. யூ. சோதனை** அல்லது **சி. யூ. சோதனை** (*City University test*) என்றும் அழைக்கப்படுகிறது) என்பது நிறக்குருட்டினை கண்டறியப் பயன்படுத்தப்படும் ஒரு வண்ண பார்வை சோதனை ஆகும். பொதுவாகப் பயன்படுத்தப்படும் இசிகாரா சோதனையானது சிவப்பு-பச்சை பிறவி நிற குருட்டுத்தன்மையைக் கண்டறியப் பயன்படுகிறது. ஆனால் இதன் பயன்பாட்டில் பெறப்பட்ட வண்ணப் பார்வைக் குறைபாடுகளைக் கண்டறிவதில் சிக்கல்கள் உள்ளன.

விளக்கம்
--------

நகரப் பல்கலைக்கழகச் சோதனையில் அனைத்து வகையான வண்ண பார்வை குறைபாடுகளையும் கண்டறியத் தட்டுகள் பயன்படுத்தப்படுகின்றன. டி. சி. யூ. சோதனையில் பார்ன்சுவொர்த் டி15 வண்ண ஒழுங்கமைப்பு சோதனையிலிருந்து பெறப்பட்டது. இந்த சோதனை 10 தகடுகளைக் கொண்டுள்ளது. இதில் வெவ்வேறு வண்ணங்களில் நான்கு புறப் புள்ளிகளால் சூழப்பட்ட ஒரு மைய வண்ணப் புள்ளி உள்ளது. மையச் சாயலுக்கு மிக நெருக்கமான புள்ளியைத் தேர்ந்தெடுக்கச் சோதனைக்கு உட்படுபவரைக் கேட்கவேண்டும். நான்கு புற புள்ளிகளில், மூன்று புற நிறங்கள் புரோட்டான், டியூட்ரான் மற்றும் டிரைட்டான் குறைபாடு ஆகியவற்றில் உள்ள மைய நிறத்துடன் குழப்பத்தை ஏற்படுத்தும் வகையில் வடிவமைக்கப்பட்டுள்ளன. நான்காவது நிறம் டி-15 வரிசையில் அருகில் இருக்கும் வண்ணம் மற்றும் இது மைய நிறத்தைப் போலவே இருக்கும்.

செயல்முறை
---------

நன்கு ஒளிரூட்டப்பட்ட அறையில், சோதனை தகடுகள் நோயாளியிடமிருந்து சுமார் 35 செ.மீ. தூரத்தில் வைக்கப்பட்டிருக்கும். சோதனைத் தகடுகளைக் காட்டி, எந்தப் புள்ளி மையப் புள்ளிக்கு ஒத்ததாக இருக்கிறது என்பதைக் குறிப்பிடும்படி நோயாளியிடம் கேட்கப்படும். ஒவ்வொரு பக்கத்திற்கும் சுமார் 3 வினாடிகள் தரப்படும். மதிப்பெண் தாளில் குறிப்பிடப்பட்ட மதிப்பெண்கள் அடிப்படையில் நிறக் குறைபாட்டினைக் கண்டறிய முடியும்.

மேலும் பார்க்கவும்
------------------

* நிறக்குருடு

மேற்கோள்கள்
-----------

1. ↑  Birch, J. (November 1997). "Clinical use of the City University Test (2nd Edition)". *Ophthalmic & Physiological Optics: The Journal of the British College of Ophthalmic Opticians (Optometrists)* **17** (6): 466–472. doi:10.1111/j.1475-1313.1997.tb00084.x. பன்னாட்டுத் தர தொடர் எண்:0275-5408. பப்மெட்:9666919. .
2. 1 2 3  Sandip; William. *Investigative techniques and ocular examination*. பக். 20–21. Sandip, Doshi; William, Harvey. *Investigative techniques and ocular examination*. Butterworth-Heinemann. pp. 20–21.
3. ↑  Matthew P, Simunovic; MB, BChir. *Acquired color vision deficiency*. .
4. ↑  Hardy, LeGrand H.; Rand, Gertrude; Rittler, M. Catherine (April 1945). "Tests for the Detection and Analysis of Color-Blindness. I. The Ishihara Test: An Evaluation" (in EN). *JOSA* **35** (4): 268–275. doi:10.1364/JOSA.35.000268. Bibcode: 1945JOSA...35..268H. .
5. ↑  Monika Formankiewicz. "Assessment of colour vision" (PDF).
6. ↑  David B. Elliott (2007). "Assessment of Visual Function". *Clinical procedures in primary eye care* (3rd ). Edinburgh: Elsevier/Butterworth Heinemann. பக். 72–73. பன்னாட்டுத் தரப்புத்தக எண்:978-0-7020-3924-9. இணையக் கணினி நூலக மையம்:324998045. .

வெளி இணைப்புகள்
---------------

* வண்ண குருட்டுத்தன்மை சோதனை
**தமிழ் இலக்கியத்தில் சித்த மருத்துவம்** என்பது மூலிகைமணி முனைவர் க. வெங்கடேசன் எழுதிய நூல் ஆகும்.

நூலாசிரியர்
-----------

முனைவர் க. வெங்கடேசன் சென்னையைச் சார்ந்த தமிழ் மரபு மருத்துவர் ஆவார்.இவர் மூலிகைமணி என்னும் திங்களிதழின் ஆசிரியராக செயற்பட்டு வருகின்றார்.

பதிப்பு விவரங்கள்
-----------------

இந்நூலை சிறீ சக்தி பதிப்பகம், 1998 இல் முதற் பதிப்பாக வெளியிட்டுள்ளது.

நூலின் முகவுரைச் செய்திகள்
--------------------------

இந்நூலின் முன்னுரையில் முனைவர் க. வெங்கடேசன் 1976 முதல் 1980 வரை சென்னைப் பல்கலைக் கழகத்தில் முனைவர் சி. பாலசுப்பிரமணியம் வழிகாட்டுதலில் தான் மேற்கொண்ட ஆய்வின் அடிப்படையில் இந்நூல் உருவாக்கப் பெற்றுள்ளதை விளக்கியுள்ளார்.

உள்ளடக்கம்
----------

இந்நூலில் ஆய்வு அறிமுகம் செய்யப்பெற்று அதன் நோக்கங்களும் ஆய்வுப்பரப்பும் விளக்கப் பெற்றுள்ளன. ஆய்வு மூலங்கள் அளிக்கப் பெற்றுள்ளன. இயல் ஒன்றில் தமிழ் இலக்கியத்தில் மருத்துவக் கலைக் குறிப்புகள் குறித்த ஆய்வுரையை வழங்கியுள்ளார். இயல் இரண்டில் சித்த மருத்துவ நூல்களில் மருத்துவக்கலை குறித்த ஆய்வுக் குறிப்புகளை அளித்துள்ளார். இயல் மூன்றில் நாட்டுப்புற இலக்கியத்தில் மருத்துவக்கலை குறித்தான ஆய்வுக்குறிப்புகளை அளித்துள்ளார். ஆய்வு முடிவு என்னும் பகுதியில் தமிழ் இலக்கியத்தில் சித்த மருத்துவம் தொடர்பான கருத்துக்களைத் தொகுத்து அளித்துள்ளார். பின்னிணைப்புகள் பகுதியில் சித்த மருத்துவ நூற்பட்டியல், அருஞ்சொற் பொருள் விளக்கம், ஆய்வு குறித்தான துணை நூற்பட்டியல் ஆகியன அளிக்கப்பெற்றுள்ளன.
**உலூனா 26** *(Luna 26)* **Luna-Resurs-Orbiter or Luna - resurs O** *(Luna - Resurs - Orbiter or Luna - resurs O)*  ) என்பது உரோசுகோசுமோசு உருவாக்கிய **லூனா -** கோளத் திட்டத்தின் ஒரு திட்டமிடப்பட்ட நிலாமுனை வட்டணைக் கலமாகும் துருவ சுற்றுப்பாதை ஆகும். அதன் அறிவியல் பணியைத் தவிர , உலூனா 26 சுற்ருகலன் புவிக்கும் உருசிய தரையிறங்கும் இடங்களுக்கும் இடையிலான தொலைத்தொடர்பு அஞ்சலாகவும் செயல்படும். இந்த பணி நவம்பர் 2014 இல் அறிவிக்கப்பட்டது. இதன் ஏவுதல் 2027 இல் சோயுஸ் - 2.1 பி ஏவூர்தியில் திட்டமிடப்பட்டுள்ளது.

சுற்றுகலன் அறிவியல் பதினான்கு கருவிகளைக் கொண்டுள்ளது , அவை உருசியாவாலும் சில ஐரோப்பியப் பங்குபற்றுநராலும் உருவாக்கப்படும். இந்தக் க்கருவிகள் நிலா மேற்பரப்பு, சூரியக் காற்று, உயர் ஆற்றல் அண்ட கதிர்கள் உட்பட நிலாவைச் சுற்றியுள்ள சூழலைப் படிக்கும். சுற்றுகலன் சில நாசா கருவிகள் அல்லது தனியார் அமெரிக்க நிறுவனங்களின் கருவிகளை எடுத்துச் செல்லலாம். உலூனா 26 திட்டமிட்ட லூனா 27 தரையிறங்கும் பணிக்கான களங்களையும் ஆராயும்.

மேலும் காண்க
------------

* நிலாத் தேட்டம்

மேற்கோகள்
---------

1. ↑  Russian Moon exploration program Russian Research Institute (IKI) 2017
2. ↑  "ESA's plans for Lunar Exploration" (PDF). European Space Agency (ESA). 2014. 2015-10-18 அன்று பார்க்கப்பட்டது.
3. ↑  Russian Moon exploration program Russian Research Institute (IKI) 2017
4. ↑  "ESA's plans for Lunar Exploration" (PDF). European Space Agency (ESA). 2014. 2015-10-18 அன்று பார்க்கப்பட்டது.
5. 1 2 3 4  Luna-Glob Orbiter (Luna-Glob 2/Luna 26 Anatoly Zak, *RussianSpaceWeb.com* 10 October 2014
6. ↑  Foust, Jeff (13 October 2017). "NASA studying potential cooperation on Russian lunar science missions". SpaceNews. 17 September 2019 அன்று பார்க்கப்பட்டது.
7. ↑  The "Simplest Satellite" That Opened up the Universe Zelenyi, Lev; Zakutnyaya, Olga; American Scientist; *Research Triangle Park*, Vol. 105, Issue 5, (September/October 2017): 282-289
லீவா பாலைவனச்சோலை

லீவா பாலைவனச்சோலையில் உள்ள ஊர்களை இணைக்கும் நெடுஞ்சாலை
**லீவா பாலைவனச்சோலை** என்பது, ஐக்கிய அரபு அமீரகத்தின், அபுதாபி அமீரகத்தில் அடங்கியுள்ள பெரிய பாலைவனச் சோலைப் பகுதி ஆகும். இது பாரசீகக் குடாக் கரையில் இருந்து சுமார் 100 கிலோமீட்டர் தொலைவிலும், அபுதாபி நகரத்தில் இருந்து தென் தென்மேற்கில் 150 கிலோமீட்டர் தொலைவிலும் அமைந்துள்ளது. இது ரப் அல் காலி பாலைவனத்தின் விளிம்புப்பகுதியில், ஏறத்தாழ 23°08′N 53°46′E﻿ / ﻿23.133°N 53.767°E﻿ / 23.133; 53.767 ஐ மையமாகக்கொண்டு அமைந்துள்ல இப்பகுதி, கிழக்கு மேற்காக 100 கிலோமீட்டர்வரை நீண்டு அமைந்துள்ளது. இப் பாலைவனச் சோலைப் பகுதியில் சுமார் 50 ஊர்கள் உள்ளன. முசாய்ரி என்னும் இடம் இப்பகுதியின் பொருளாதார மையமாகவும் புவியியல் மையம் ஆகவும் விளங்குகிறது. அபுதாபியிலிருந்து வரும் நெடுஞ்சாலை இவ்வ்விடத்தில் இரண்டாகப் பிரிந்து ஒரு சாலை கிழக்கு நோக்கி 65 கிலோமீட்டர்கள் தொலைவில் உள்ள கிழக்குக் கோடியிலுள்ள ஊரான மதார் பின் உசாய்யாவுக்கும், மற்றச்சாலை மேற்கு நோக்கி மேற்குக் கோடியிலுள்ள அராதா என்னும் ஊருக்கும் செல்கின்றன. இப் பகுதியின் மக்கள்தொகை பற்றிய புள்ளிவிபரங்கள் எதுவும் கிடையாது. எனினும் செய்மதிப் படங்களைக் கொண்டு செய்யப்பட்ட மதிப்பீடுகளின்படி இப் பகுதியில் 50,000 க்கும் 150,000 க்கும் இடைப்பட்ட அளவில் மக்கள் வாழ்வதாகத் தெரிகிறது.
நாக்னி
**நாக்னி** (Nacnī) என்றால் வட இந்திய மொழிகளில் பெண் நடனக் கலைஞர் என்று பொருள். கிழக்கு-மத்திய இந்திய மாநிலங்களான ஜார்கண்ட், மேற்கு வங்காளம் மற்றும் ஒரிசாவில், **நாக்னி** (நுச்-நீ என்று உச்சரிக்கப்படும் "நடனக் கலைஞர்") கிராமப்புறங்களில் தொழில்ரீதியாகப் பாடல்களைப் பாடியும் நடனமாடியும் வரும் பெண் கலைஞர்களைக் குறிக்கிறது, ஆண் கலிஞர்கள் துல்கி மற்றும் நகரா முரசுகளை இசைத்து மேடையைச் சுற்றி வருகிறார்கள்.

நாக்னிகளாக நடிக்கும் பெண்கள் "வைத்திருக்கும் பெண்கள்" என்று கருதப்படுவார்கள். பொதுவாக உயர் சாதியைச் சேர்ந்த ஆண்களுக்கும் நடனக் கூட்டாளியுடனும் முறைசாரா "திருமணத்தில்" இணையாக இருப்பார்கள். நாக்னிகள் ராதையை உருவகப்படுத்துவதாகக் கருதப்படுகிறது. அதே நேரத்தில் ஆண் நடனக் கூட்டாளி கிருட்டிணனாக கருதப்படுகிறார்கள். கலைஞர்கள் சாதிக்கு அப்பாற்பட்டவர்களாகக் கருதப்படுகிறார்கள். மேலும் பல வழிகளில் வழக்கமான இந்திய சாதி மற்றும் பாலின வேறுபாடுகளை மேடையிலும் வெளியேயும் மீறுகிறார்கள், அவர்களின் "ரசிகர்கள்" மத்தியில் ஒரு குறிப்பிட்ட அதிகாரப் பாத்திரத்தை எடுத்துக்கொள்கிறார்கள். மேலும் பெரும்பாலும் குடி மற்றும் புகைபிடித்தல் போன்ற "பொதுவாக ஆண்" நடத்தைகளில் ஈடுபடுகிறார்கள்.தற்காலத்தில் இந்த பாணி செயல்திறன் வேகமாக மறைந்து வருகிறது.

சான்றுகள்
---------

1. ↑  Babiracki, Carol M. (2008), "Between Life History and Performance: Sundari Devi and the Art of Allusion", *Ethnomusicology*, **52:1**: 1–5
2. ↑  Citron, Marcia J. (2005), "Women's Voices across Musical Worlds (review)", *Music and Letters*, **86**: 508–512, doi:10.1093/ml/gci090
3. ↑  Feldman & Gordon (2006). *The courtesan's arts: cross-cultural perspectives*. New York: Oxford University Press. பக். 118. பன்னாட்டுத் தரப்புத்தக எண்:9780195170290. .
4. ↑  Babiracki, Carol M. (2008), "Between Life History and Performance: Sundari Devi and the Art of Allusion", *Ethnomusicology*, **52:1**: 3–6
5. ↑  Soren, Ragnhild (1999), *Gendered Images of Music and Musicians* (PDF)
6. ↑  Babiracki, Carol M. (2008), "Between Life History and Performance: Sundari Devi and the Art of Allusion", *Ethnomusicology*, **52:1**: 5–6
7. ↑  Feliciano, Rita (2006), "Kathak at the Crossroads: Innovation Within Tradition", *Dance View Times*, **4:35**
**ஒரு கொடியும் அதன் கிளையும்** ஜெ. விமல் எழுதியப் புதின நூலாகும்.

நூலாசிரியர்
-----------

ஜெ. விமல், பெரியார் பல்கலைக்கழகத்தில் இதழியல் மக்கள் தொடர்பியல் துறையில் பணிபுரியும் பேராசிரியர் ஆவார்.

பதிப்பு விவரங்கள்
-----------------

இந்நூலினை அ பதிப்பகம் வெளியிட்டுள்ளது. இந்நூலின் முதற் பதிப்பு சூன் 30, 2014 இல் வெளிவந்தது, பக்கங்கள்18+85.

நூலின் அறிமுகவுரைகள்
--------------------

இந்நூலின் வாழ்த்துரைகளை ஆயர் செ. சிங்கராயன், ஆயர் இலாரன்சு பயசு ஆகியோர் அளித்துள்ளனர். நூல் அணிந்துரையை இரபி பெர்னார்ட், பீட்டர் அல்போன்சு ஆகியோர் அளித்துள்ளனர். நூல் மதிப்பீட்டுரையை சோசப்பு டைட்டசு வழங்கியுள்ளார்.

‘‘இந்நூலைப்படிக்கும் பொழுதும் எனக்கும் தொடர்ந்து பென்-கர் படமும் அதில் வியாபித்திருக்கும் இயேசுவின் திருஉருவமும்நினைவில் வந்த வண்ணம் உள்ளன. பாசுகா விழாவையொட்டி விடுதலை செய்யப்பட்ட பாரபாசு பற்றிய நாவல் கூட உண்டு. அது படமாக்கப்பட்டதாகத் தெரியவில்லை. ஆனால் இந்த ‘‘மார்க்கசு’’ பற்றிய கற்பனைக் கதை இன்னும் விரிவாக்கப்பட்டால் நல்ல மாடமாக பென்-கர் அளவுக்கு பிரமாண்டமாகவே படமாக்கப்படவாய்ப்பு உள்ளது’’ என்று அணிந்துரையில் எழுதியுள்ளார் இரபி பெர்னார்ட்.

பீட்டர் அல்போன்சு தன் அணிந்துரையில் ‘‘விவிலியத்தை நேரடியாக எடுத்து படிப்பதற்கு ஆர்வமல்லாமல் இருக்கும் இளம் தலைமுறையினரை இந்நூல் நிச்சயம் கவர்ந்திழுக்கும். புதினத்தின் கற்பனையில் பொதியப்பட்ட விவிலியத்தின் நற்கருத்துக்கள் அவர்களைச் சென்றடையும்’’ என்று கூறியுள்ளார்.

நூல் உள்ளடக்கம்
---------------

இந்நூலில் வாழ்த்துரை, நூல் மதிப்புரை, அணிந்துரைகள், அர்ப்பணம், தொடக்கக் கூறு, ஒரு கொடியும் அதன் கிளையும் அதன் கிளையும், பிற்சேர்கை ஆகிய பகுதிகள் உள்ளன.

நூலறிமுகம்
----------

ஏப்பிரல் 2009 திங்கள் சேலம் செவ்வாய்பேட்டை பாசுகா திருவிழிப்புப் திருப்பலிக்கான மறையுரை தயாரிக்க வேண்டி மாற்கு நற்செய்திப் பிரிவு 16ஐ வாசித்துக் கொண்டிருந்த தருணம் அது ‘‘உயிர்த்த இளைஞனின் கல்லறை மேல் ஒரு இளைஞன்’’ இத்திருவசனம் எனது வாசிப்புக்கு நிறுத்து நெம்பியாகி எனது சிந்தையின் வேர்பிடித்து முடுக்கிவிட்டது என புதினத்தின் தொடக்கக் கூற்றினை விவரிக்கின்றார் ஆசிரியர் ஜெ.விமல். விவிலிய அறிஞர்களின் விசாரிப்பில் இசேசுவைக் கைது செய்தபோது இருந்த இளைஞனை சான் மாற்கு (நற்செய்தியாளர்) என்று சொன்னாலும் அது ஒரு கருதுகோள் என்பதால்.. நான் வரலாற்று நாயகர் இயேசுவினுடைய வாழ்வினூடு ஓர் இளைஞனுக்கு இடமளித்து விவிலிய நிகழ்வுகளோடு கற்பனைக் கோர்த்து புதினம் படைத்திருக்கின்றேன் என புதினம் எந்த நிலையில் எழுதப்பட்டது என விவரித்துள்ளார் புதின ஆசிரியர்.

மேற்கோள்கள்
-----------

1. ↑  ஜெ. விமல், 2014, ஒரு கொடியும் அதன் கிளையும், சேலம்: அ பதிப்பகம்.
2. ↑  பெரியார் பல்கலைக்கழக வலைதளத்தில் ஜெ. விமலின் தகைமைத்தரவு
[*தொடர்பிழந்த இணைப்பு*]
பழங்கால தமிழ்நாட்டு ஓடு
**ஓடு** (*tile*) என்பது கூரையில் வேயப் பயன்படும் சுடப்பட்ட மண் பொருள். ஓடுகள் பொதுவாக கூரைகள், தளங்கள், சுவர்கள், குளியலறைகள், அல்லது மற்ற பொருட்களை மறைக்கப் பயன்படுத்தப்படுகின்றன.

கூரை ஓடுகள்
-----------

செருமனி நாட்டில் உள்ள கூரை ஓட்டு வீடுகள்
கூரை ஓடுகள், மழையைத் தடுக்க முக்கியமாக வடிவமைக்கப்பட்டுள்ளன. மேலும் இது களிமண் அல்லது பலகைக்கல் போன்ற உள்நாட்டில் கிடைக்கக்கூடிய பொருட்கள் மூலம் பாரம்பரியமாக தயாரிக்கப்படுகிறது. கான்கிரீட் மற்றும் பிளாஸ்டிக் போன்ற நவீன பொருட்களும் பயன்படுத்தப்படுகின்றன. சில களிமண் ஓடுகள் நீர்ப்புகா வகையிலும் தயாரிக்கப்படுகின்றன.

தள ஓடுகள்
---------

தள ஓடுகள் பொதுவாக பீங்கான் அல்லது கல் போன்ற பொருட்களின் மூலம் தயாரிக்கப்படுகின்றன.

வரலாறு
------

ரோமன் கூரை ஓடு துண்டு (78 மிமீ அகலம் மற்றும் 97 மிமீ உயரம்)இங்கிலாந்தில் கண்டுபிடிக்கப்பட்டது
பண்டைய மெசொப்பொத்தேமியாவில் ஓடு கூரைகள் முதலில் கண்டுபிடிக்கப்பட்டதாகஆராட்ச்சிகள் கூறுகின்றன.தீயில் சுட்ட கூரை ஓடுகள் கிமு 3 ஆம் நூற்றாண்டு முற்பகுதியில் வாழ்ந்த கிரேக்கில் பயண்படுத்த பட்டன.

பழங்கால கிரேக்கத்தில் கூரை ஓடுகளின் ஆரம்ப கண்டுபிடிப்புகள் கொரிந்து நகரை சுற்றியுள்ள மிகவும் தடைசெய்யப்பட்ட பகுதியிலிருந்து ஆவணப்படுத்தப்பட்டுள்ளன,அங்கு கி.மு 700 மற்றும் 650 க்கு இடையில் அப்பல்லோ கோயிலில் சுட்ட கூரைகள் கண்டுபிடிக்கபட்டன.வேகமாக இந்த கலாசரம் பரவி, கிழக்கு மத்தியதரைக் கடலைச் சுற்றியுள்ளபல தளங்களில் ஐம்பது ஆண்டுகளுக்குள் கூரை-ஓடுகள் இருந்தன.

மேற்கோள்
--------

1. ↑  "பண்டைய கட்டுமானம்:கூடாரங்களிலிருந்து கோபுரங்க வரை".
2. ↑  Orjian Wikander ,p.285

வெளி இணைப்புகள்
---------------

* Technical note in peg tile restoration work
[*தொடர்பிழந்த இணைப்பு*]
* 

* பொதுவகத்தில் Roof tiles தொடர்பாக ஊடகக் கோப்புகள் உள்ளன.
9°49′6.01″N 80°8′39.09″E﻿ / ﻿9.8183361°N 80.1441917°E﻿ / 9.8183361; 80.1441917
**கெருடாவில்**, யாழ்ப்பாணத்தின் வடமராட்சிப் பிரதேசத்தில் உள்ள ஓர் ஊராகும். இது வல்வெட்டித்துறையின் அயலில் உள்ளது. தென்மராட்சியிலும் சாவகச்சேரிக்கு அண்மையில் கெருடாவில் என அழைக்கப்படும் ஓரிடம் உள்ளது. படத்தில் காட்டப்பட்டுள்ள கெருடாவில் தொண்டமனாற்றுப்பகுதியில் உள்ள கெருடாவில் ஆகும்.

### பாடசாலை

* யா/கெருடாவில் இந்து தமிழ்க் கலவன் பாடசாலை

### பொதுநிறுவனங்கள்

* அம்பாள் சனசமூக நிலையம்
* விவேகானந்தா சனசமூக நிலையம்
* அண்ணா சனசமூக நிலையம்
* சிவசுப்பிரமணிய சனசமூக நிலையம்
* கெருடாவில் மாதர் சங்கம்
* கெருடாவில் கமக்காரர் அமைப்பு
* கெருடாவில் கடற்றொழிலாளர் சங்கம்

### வரலாற்று முக்கியத்துவ எச்சங்கள்

* கெருடாவில் மண்டபக்காடு(குகை)
* கோட்டைகாடு
* கெருடாவில் வீரமாகாளி அம்மன் கோவில்
* சின்னமலை

### ஆலயங்கள்

* கெருடாவில் வீரமாகாளி அம்மன்
* கெருடாவில் தொட்டிலடி கந்தசாமி கோவில்
* கெருடாவில் அம்மன் கோயில்
* கெருடாவில் மாயவர் ஆலயம்
* கெருடவில் வீரபத்திரர் கோயில்

### கலைஞர்கள்

**துரைராஜா** (மறைவு) 
இவர் ஓர் ஆங்கில ஆசிரியராகப் பணிபுரிந்தவர். சங்கீத வித்துவானாக அறியப்பட்டவர். பல இசைக்கச்சேரிகளை நிகழ்த்தியுள்ளார்.

**இ. ஆழ்வாப்பிள்ளை**
இளையவன் ஆழ்வாப்பிள்ளை. கெருடாவிலைப் பிறப்பிடமாகவும் வசிப்பிடமாகவும் கொண்டவர். நாடகக் கலைஞராக அறியப்பட்டவர். நடிப்பு, பேச்சு, சமூகச்செயற்பாடுகளில் ஆர்வம் மிக்கவர். பல நாடகங்களை எழுதி நெறியாள்கை செய்தவர்.

**சோமசுந்தரம்**
இவரும் ஒரு நாடகக்கலைஞர். கெருடாவில் விவேகானந்தா சனசமூக நிலையம், கெருடாவில் அண்ணா சனசமூகம் என்பன இவரது கலையாற்றலை வளர்க்க களமாக இருந்துள்ளன. சமூக நாடகங்களை எழுதி நெறியாள்கை செய்தவர். ஆரம்பத்தில் இவர் நாடக நடிகராகவே அறியப்பட்டவர்.

வெளியிணைப்புகள்
---------------

* பரணிடப்பட்டது 2006-12-13 at the வந்தவழி இயந்திரம்
ஒரு கழிவுநீர் *பம்ப்* செய்யும் நிலையத்துக்கான அத்திவாரக் காங்கிறீற்று வலுவூட்டப்படுவதற்காக அமைக்கபட்டுள்ள வலுவூட்டற்கம்பிகள்
இழுவிசைகளின் கீழ் கூடிய பலம் கொண்ட உருக்குக் கம்பிகள் முதலானவற்றை உரிய முறையில் சாதாரண காங்கிறீற்றுக்குள் வைத்துக் கட்டுவதன் மூல காங்கிறீற்றின் இழுவைப் பலம் அதிகரிக்கப் படலாம். இவ்வாறான காங்கிறீற்றே **வலுவூட்டப்பட்ட காங்கிறீற்று** (*reinforced concrete*) எனப்படுகின்றது. 

சாதாரண காங்கிறீற்று அதிக அழுத்த விசைகளைத் (*compression force*) தாங்கும் வலிமை பெற்றது. ஆனால் இழுவிசைகளைத் (*tensile force*) தாங்கும் வலிமை குறைந்தது. இதனால் பெரும் இழுவிசைகளைத் தாங்கவேண்டிய கட்டிடக் கூறுகளில் சாதாரண காங்கிறீற்றைப் பயன்படுத்த முடியாது. இந்தப் பிரச்சினைக்குத் தீர்வாகவே வலுவூட்டப்பட்ட காங்கிறீற்று உருவாக்கப்பட்டது. 

கட்டப்பட்டுள்ள வலுவூட்டற் கம்பி
மரத்தினால் செய்யப்பட்ட ஒரு உத்தரமொன்று அதன் இரண்டு முனைகளில் தாங்கப்பட்டால், அது கீழ்முகமாகச் சிறிது தொய்ந்த நிலையில் ஓய்வடையும். இந் நிலையில் உத்தரத்தின் மேற்பகுதியின் நீளம் குறுக்கமடைவதையும், கீழ்ப்பகுதியின் நீளம் அதிகரித்துக் காணப்படுவதையும் அவதானிக்கலாம். இது அதன் மேற்பகுதியில் அழுத்தவிசையும், கீழ்ப்பகுதியில் இழுவிசையும் தொழிற்படுவதைக் குறிக்கிறது. மர உத்தரத்தின் இடத்தில் சாதாரண கொங்கிறீற்றினால் செய்யப்பட்ட உத்தரமொன்று இருப்பதாக வைத்துக்கொண்டால், உத்தரத்தின் கீழ்பகுதிகளில் உருவாகும் இழுவிசை அப்பகுதிகளில் வெடிப்பை ஏற்படுத்தி, உத்தரம் முறிந்து விழ ஏதுவாகும். 

வலுவூட்டப்பட்ட காங்கிறீற்றுக் கூறுகளில், உருக்குக் கம்பிகளோ, அல்லது கண்ணாடி இழைகள் முதலிய இழைப் பொருட்களோ வைத்துக் கட்டபடுவதன் மூலம் காங்கிறீற்றின் இழுவைப்பலம் அதிகரிக்கப் படுகின்றது.

இவற்றையும் பார்க்கவும்
----------------------

* கண்ணாடியிழைக் காங்கிறீற்று
* முன்தகைப்புக் காங்கிறீற்று
* பின்தகைப்புக் காங்கிறீற்று
**நீனா பிரசாத்** (*Neena Prasad*) ஒரு இந்திய நடனக் கலைஞர். இவர் மோகினியாட்டத்தில் வல்லவர். திருவனந்தபுரம் மற்றும் சென்னையில் உள்ள மோகினியாட்டத்திற்கான சௌகாண்டிகா மையத்தில் பாரதஞ்சலி அகாடமி ஆஃப் இந்தியன் டான்சிங் நிறுவனத்தின் முதல்வர் ஆவார்.டாக்டர் நீனா பிரசாத்தின் பிஎச்டி சுருக்கம்:
'தென்னிந்தியாவின் கிளாசிக்கல் நடனங்களில் லாஸ்யா மற்றும் தந்தாவின் கருத்துக்கள்: ஒரு விரிவான ஆய்வு' என்பது லாஸ்யா மற்றும் தந்தாவின் பல்வேறு வெளிப்பாடுகளின் ஆழமான ஆய்வு ஆகும், இது இந்தியாவில் உள்ள அனைத்து கிளாசிக்கல் நடன வடிவங்களுக்கும் பொதுவான இரண்டு அடிப்படை மற்றும் தத்துவ முறைகள். பரதநாட்டியம், மோகினியாட்டம், குச்சிபுடி மற்றும் கதகளி போன்ற தென்னிந்திய நடனங்களில் இந்த இரட்டைக் கருத்துக்கள் எவ்வாறு அழகாக வேறுபடுகின்றன மற்றும் ஒருங்கிணைக்கப்படுகின்றன என்பதை ஆய்வு ஆராய்ந்தது. பாரதத்திலிருந்து தொடங்கி இந்திய அழகியலின் கிளாசிக்கல் நியதிகளிலிருந்தும், ஒன்பது உணர்வுகளின் ஒலி கோட்பாட்டின் பிற முன்னணி எக்ஸ்போனெண்டுகளிலிருந்தோ அல்லது ராசாவின் கோட்பாட்டிலிருந்தோ இந்த படைப்பு பார்க்கிறது.
பிந்தைய முனைவர் பெல்லோஷிப்
டாக்டர் நீனாவுக்கு சர்ரே பல்கலைக்கழகத்தின் குறுக்கு கலாச்சார இசை மற்றும் நடன செயல்திறனுக்கான AHRB ஆராய்ச்சி மையத்திலிருந்து ஆராய்ச்சி பெல்லோஷிப் வழங்கப்பட்டது. யுகே. காலனித்துவ அடையாளத்திற்குப் பிந்தைய கட்டுமானம்: காலனித்துவ காலத்திலிருந்து கதாநாயகன் அல்லது ‘நாயிகா’ பரிணாம வளர்ச்சியை இந்த ஆய்வு ஆர

அவரது தொழில்முறை பயிற்சி பின்வருமாறு:

* மோகினியாட்டம் - கலாமண்டலம் சுகந்தி - 8 ஆண்டுகள்
* கலாமண்டலம் க்ஷேமாவதி - 3 ஆண்டுகள்
* பரதநாட்டியம் - பத்மஸ்ரி ஆதார் கே. லட்சுமன் - 11 ஆண்டுகள்
* குச்சிபுடி - பத்மபூஷன் வெம்பட்டி சீனா சத்யம் - 12 ஆண்டுகள்
* கதகளி - வெம்பயம் அப்புகுட்டன் பிள்ளை - 10 ஆண்டுகள்

விருதுகள்
---------

* மயில்பீலி விருது
* "நிர்த்திய சூடாமணி" விருது (2015)

மேற்கோள்கள்
-----------

1. ↑  "'Dancers lack professional approach'". *thehindu.com*. 16 June 2016 அன்று பார்க்கப்பட்டது.
2. ↑  "Dancing Queen". *thehindu.com*. 16 June 2016 அன்று பார்க்கப்பட்டது.
3. ↑  "NEENA PRASAD". *thehindu.com*. 16 June 2016 அன்று பார்க்கப்பட்டது.
4. ↑  "Neena Prasad to perform classic Indian dance of Mohiniyattam in Dubai". *thenational.ae*. 10 ஆகஸ்ட் 2016 அன்று மூலம் பரணிடப்பட்டது. 16 June 2016 அன்று பார்க்கப்பட்டது.
5. ↑  "An inspiring milieu". *thehindu.com*. 16 June 2016 அன்று பார்க்கப்பட்டது.
6. ↑  "Mayilpeeli award for Sugathakumari, Neena Prasad". *thehindu.com*. 17 June 2016 அன்று பார்க்கப்பட்டது.
7. ↑  "Nritya Choodamani". *indian heritage.org*. 20 June 2016 அன்று பார்க்கப்பட்டது.
**செகராசசேகரப் பிள்ளையார் கோயில்** இலங்கையின் வட பகுதியில், யாழ்ப்பாண நகரத்துக்கு அண்மையில் உள்ள இணுவில் என்னும் ஊரில் அமைந்துள்ள ஒர் கோயில். 13 ஆம் நூற்றாண்டு முதல் 1620 ஆம் ஆண்டு வரை யாழ்ப்பாண இராச்சியத்தை ஆண்ட ஆரியச் சக்கரவர்த்தி வம்சத்து அரசர்களின் சிம்மாசனப் பெயர்களில் ஒன்றான "செகராசசேகரன்" என்னும் பெயரைத் தழுவிய பெயர் கொண்ட இக் கோயில், தொடக்கத்தில் அக்கால மன்னர்களில் ஒருவரால் கட்டப்பட்டதாக நம்பப்படுகிறது. இக் கோயிலுக்குப் **பருத்தியடைப்புப் பிள்ளையார் கோயில்** என்ற பெயரும் வழங்கி வருகிறது.

வரலாறு
------

செகராசசேகர மன்னனால் கட்டப்பட்டதாகக் கருதப்படும் இக்கோவில், யாழ்ப்பாண இராச்சியத் தொடக்க காலத்தில் இணுவில் பகுதித் தலைவனான பேராயிரவரும், அவர் வழிவந்தவர்களும் வழிபாடாற்றி வந்ததாகத் தெரிகிறது. தற்போதும் அவர்கள் வழிவந்தவர்களே கோயிலை பராமரிப்பவர்களாகவும் அவர்களது பரம்பரையினரே அக்கோயிலை அண்ட வசிப்பவர்களாகவும் காணப்படுகின்றனர்

1620 ஆம் ஆண்டு யாழ்ப்பாணத்தைக் கைப்பற்றிய போத்துக்கேயர் அங்கிருந்த எல்லா இந்துக் கோயில்களையும் இடித்துவிட்டனர். அப்போது யாழ்ப்பாண மன்னர்கள் கட்டுவித்த செகராசசேகரப் பிள்ளையார் கோவிலும் அழிந்துவிட்டது. ஏறத்தாழ இரண்டரை நூற்றாண்டுகள் கழிந்த பின்னர் இலங்கையைப் பிரித்தானியர் ஆண்ட காலத்தில் இக் கோயில் மீளக் கட்டப்பட்டது. சென்ற நூற்றாண்டுத் தொடக்கத்தில் சிறிய அளவிலான சாந்துக் கட்டிடமாக இருந்த இக் கோயில் இப்போது பொழிகற்களால் கட்டப்பட்ட அர்த்த மண்டபம், மகா மண்டபம், வசந்த மண்டபம் என்பவற்றை உள்ளடக்கியதாக அமைந்துள்ளது.

பாடல்கள்
--------

செகராசசேகரப் பிள்ளையார் மேல் வித்துவான் இ. திருநாவுக்கரசு ஒரு திருவூஞ்சற் பதிகம் ஒன்றைப் பாடியுள்ளார்.

மேற்கோள்கள்
-----------

1. ↑  திருநாவுக்கரசு, இ. முன்னுரை
2. ↑  சிவலிங்கம், மு. 2004. பக் 56.

உசாத்துணைகள்
------------

* சிவலிங்கம், மு. *சீர் இணுவைத் திருவூர்*, சைவத் திருநெறிக் கழகம், இணுவில். 2004.
* திருநாவுக்கரசு, இ. *சிறீ பரராச சேகர விநாயகர் தோத்திரப் பத்தும் சிறீ செகராச சேகர விநாயகர் திருவூஞ்சற் பதிகமும்*, இணுவை மத்திய இந்துசமய வளர்ச்சிச் சங்கம், இணுவில்.

வெளி இணைப்புகள்
---------------

* இணுவில் செகராச சேகரப்பிள்ளையார் பரணிடப்பட்டது 2013-01-20 at the வந்தவழி இயந்திரம்
ஒட்டுக் கண்ணாடியினாலான தானுந்தின் முகப்புக் கண்ணாடி சிலந்திவலை வடிவ வெடிப்புக்களுடன் உடைந்துள்ளது.
**ஒட்டுக் கண்ணாடி** (Laminated glass) என்பது இரண்டு அல்லது அதற்கு மேற்பட்ட கண்ணாடித் தகடுகளை ஒன்றன்மேல் ஒன்றாக ஒட்டி உருவாக்கப்படும் கண்ணாடித் தகட்டைக் குறிக்கும். இது ஒரு வகைக் காப்புக் கண்ணாடி. இவ்வகைக் கண்ணாடியில் கண்ணாடித் தகடுகளுக்கு இடையே இடைப் படலம் எனப்படும் ஒட்டுவதற்கான படலம் இருக்கும். இப்படலம் பாலிவைனைல் பியூட்டிரல் (polyvinyl butyral) எனப்படும் வேதிச் சேர்வையால் ஆனது. இதுவும் கண்ணாடியைப் போல் ஒளியை ஊடுபுகவிடும் தன்மை கொண்டது. இதனால் ஒட்டுக்கண்ணாடியின் ஒளியூடுபுகவிடும் தன்மை பாதிக்கப்படுவதில்லை. இந்த இடைப்படலம் கண்னாடித் தகடுகளை இறுக்கமாகப் பிணைத்து வைத்திருக்கும். கண்ணாடிகள் உடையும் போதும், அவற்றை விழ விடாமல் பிடித்து வைத்திருக்கக்கூடிய தன்மை கொண்டது. இதன் வலுவான ஒட்டும் தன்மை காரணமாக உடையும் கண்ணாடிகள் கூரிய விளிம்புகளோடு கூடிய பெரிய துண்டுகளாக அல்லாமல் சிறு துண்டுகளாகவே உடைகின்றன. ஒரு புள்ளியில் தாக்கம் ஏற்படும்போது சிலந்திவலை வடிவில் வெடிப்புக்கள் ஏற்படுவதைக் காண முடியும். 

மனிதரால் அல்லது பிற வழிகளில் கண்ணாடித் தகடு மீது தாக்கம் ஏற்படக்கூடிய இடங்களிலும், உடையும்போது விழுந்து பாதிப்புக்களை உண்டாக்கக்கூடிய இடங்களிலும் ஒட்டுக் கண்ணாடிகள் பயன்படுகின்றன. கூரைக் கண்ணாடிகள், தானுந்துகளில் பயன்படும் முகப்புக் கண்ணாடிகள் போன்றவை ஒட்டுக் கண்ணாடிகளினாலேயே உருவாக்கப்படுகின்றன. பெரிய அளவில் புயல் தாக்கங்கள் இருக்கக்கூடிய இடங்களில் கட்டிடங்களின் வெளிப்புறம் பயன்படும் பெரிய கண்ணாடித் தகடுகளுக்கு ஒட்டுக் கண்ணாடிகளே பெரும்பாலும் பயன்படுகின்றன. பாலிவைனைல் பியூட்டிரல் இடைப் படலம் கண்ணாடியின் ஒலி ஊடுபுகவிடும் தன்மையையும் குறைக்கிறது. அத்துடன் இப்படலம் 99% புறவூதாக் கதிர்களையும் தடுக்கவல்லது.
**ஏனாதி** என்பது சேனாபதியைக் குறிக்கும் சங்ககாலத் தமிழ்ச்சொல். போரில் மதிலின்மீது ஏறுதல் ‘ஏணி’ எனப்படும். இதனைத் தொல்காப்பியம் "மடையமை ஏணிமிசை மயக்கம்" எனக் குறிப்பிடுகிறது. இது உழிஞைத்திணையின் துறைகளில் ஒன்று. 

ஏ என்னும் சொல் அம்பைக் குறிக்கும்.   

ஏ+ஆதி=ஏனாதி. இதில் ‘ன்’ என்பது சாரியை.   

ஆ+நிரை=ஆனிரை என வருவதை இதனோடு ஒப்பிட்டு உணர்ந்துகொள்ளலாம்.   

இவற்றைப்போலக் கா என்பது கான் என்றும், ஊ எனபது ஊன் என்றும், மா என்பது மான் என்றும், தே எனபது தேன் என்றும் வருவனவற்றையெல்லாம் இங்குப் பொருத்திப் பார்த்துக்கொள்ளலாம்.

வில்லாண்மையில் சிறந்தவன் என்னும் பொருளில் இந்த ஏனாதி என்னும் பட்டம் சங்ககால மன்னர்களால் வழங்கப்பட்டது. ஏனாதி திருக்கிள்ளி, சோழிய ஏனாதி திருக்கண்ணன் ஆகியோர் ஏனாதி பட்டம் பெற்ற படைத்தலைவர்கள்

காவிதி என்பது சிறந்த உழவர்களுக்கு வழங்கப்பட்ட பட்டம். நாயகன் என்பது சிறந்த கடல்வணிகனுக்கு வழங்கப்பட்ட பட்டம். எட்டி என்பது சிறந்த உள்நாட்டு வணிகர்களுக்கு வழங்கப்பட்ட பட்டம். இது இக்காலத்தில் செட்டி என மருவியுள்ளது.

எட்டி < செட்டி என்பது போல ஏனாதி < சேனாதி, சேனாபதி என்னும் மரூஉ தோன்றியுள்ளது.

ஏனாதி பட்டம் பெற்றவர்கள்
------------------------

சோழிய ஏனாதி திருக்குட்டுவன்
மலையமான் சோழிய ஏனாதி திருக்கண்ணன்
ஏனாதி திருக்கிள்ளி
**காங்கயம்பாளையம் நட்டாற்றீசுவரர் கோயில்** தமிழ்நாட்டில் ஈரோடு மாவட்டத்தில் உள்ள சிவன் கோயிலாகும்.

அமைவிடம்
--------

இக்கோயில் ஈரோடு மாவட்டத்தில் காங்கயம்பாளையம் என்னுமிடத்தில் அமைந்துள்ளது.  கடல் மட்டத்திலிருந்து சுமார் 164 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 11°16'30.7"N, 77°48'10.3"E (அதாவது, 11.275195°N, 77.802855°E) ஆகும்.

இறைவன், இறைவி
-------------

இக்கோயிலின் மூலவராக நட்டாற்றீசுவரர் உள்ளார். இங்குள்ள இறைவி நல்லநாயகி (அன்னபூரணி)ஆவார். கோயிலின் மரம் அத்தி ஆகும். கோயிலின் தீர்த்தம் காவிரி ஆகும். ஆடிப்பெருக்கு, சித்திரை முதல் நாள், திருவாதிரை உள்ளிட்ட விழாக்கள் இங்கு கொண்டாடப்படுகின்றன. கார்த்திகை மாதம் கடைசி வாரத்தில் இறைவனுக்கு 108 சங்காபிசேகம் நடைபெறுகிறது. அன்று நடராசப் பெருமான் பரிசலில் காவிரியாற்றில் கோயிலைச் சுற்றி வருவார்.

அமைப்பு
-------

இக்கோயிலின் வளாகத்தில் உள்ள பாறை மீது தல மரம் காணப்படுகிறது. ஓங்கார வடிவில் அமைந்துள்ள இக்கோயிலைச் சுற்றி சொக்கராயன்பேட்டை முக்கூடநாதசுவாமி, சாத்தம்பூர் வல்லாளேசுவரர், காளமங்கலம் மத்தியபுரீசுவரர்,மொளசி முக்கண்ணீசுவரர் ஆகியோருக்கான நான்கு கோயில்கள் அமைந்துள்ளன. இவற்றுக்கு நடுவில் இக்கோயிலையும் சேர்த்து பஞ்சபூதத் தலங்கள் என்று கூறுகின்றனர்.மூலவர் சன்னதிக்கு இடப்புறம் இறைவியின் சன்னதி உள்ளது.இங்குள்ள முருகன் வலது காலை முன் வைத்தும் இடது காலை பின் வைத்தும் நடப்பது போன்ற நிலையில் காணப்படுகிறார். அகத்தியர் மூலவரைச் சந்திக்க வந்தபோது இவ்வாறு முருகன் வரவேற்றதாகக் கூறுவர். இடது கையில் கிளி காணப்படுகிறது.

மேற்கோள்கள்
-----------

1. 1 2 3   அருள்மிகு நட்டாற்றீஸ்வரர் திருக்கோயில், தினமலர் கோயில்கள்
**தியோமாலி** (*Deomali*) என்பது கிழக்குத் தொடர்ச்சி மலையின் சந்திரகிரி-பொட்டாங்கி அருகேயுள்ள ஒரு மலைச்சிகரமாகும். இது இந்திய மாநிலமான ஒடிசாவின் கோராபுட் மாவட்டத்திலுள்ள கோராபுட் நகருக்கு அருகில் அமைந்துள்ளது.

ஒடிசாவின் மிக உயரமான சிகரம்
---------------------------

தியோமாலி சிகரம், சுமார் 1,672 மீ உயரத்தில் அமைந்துள்ளது. இது ஒடிசா மாநிலத்தின் மிக உயரமான சிகரமாகும். இது அடர் பச்சை காடுகளால் சூழப்பட்டுள்ளது, சிகரம் தாவரங்கள் மற்றும் விலங்கினங்களால் நிறைந்துள்ளது. இந்த மலைத்தொடரில் பாக்சைட், சுண்ணாம்பு மற்றும் இரத்தினக் கற்கள் போன்ற கனிம வளங்கள் நிறைந்துள்ளன. தியோமாலியில் நீரோடைகள் மற்றும் ஆழமான பள்ளத்தாக்குகள் உள்ளன. மேலும் கந்தாக்கள், பராஜாக்கள், பூமியாக்கள், மாலிகள் மற்றும் போடியாக்கள் போன்ற பழங்குடியினர் வசிக்கின்றனர். இது சுற்றுலாப் பயணிகளுக்கு மட்டுமின்றி சாகச விளையாட்டு பிரியர்களுக்கும், மலையேறுபவர்களும் உகந்த இடமாகும். ஒடிசா சுற்றுலாத் துறை, சாலைகள், மலை உச்சியில் வசதிகள் மையம், அரங்கம், குடிநீர், கண்காணிப்பு கோபுரங்கள் ஆகியவற்றை இணைத்து சுற்றுலாப் பயணிகளிடையே இந்த சிகரத்தை ஒரு பிரபல சுற்றுலா தலமாக பிரபலப்படுத்த பல வளர்ச்சி நடவடிக்கைகளை எடுத்து வருகிறது. மலை உச்சிக்கு செல்லும் வழியில் பல நீர்வீழ்ச்சிகளும் காணப்படுகின்றன. 

 தியோமாலி சிகரம்

இதனையும் காண்க
--------------

* இந்திய மலைகளின் பட்டியல்

சான்றுகள்
---------

1. ↑  Deomali Hill Top (Highest peak of Odisha)
2. ↑  Google topographic map
3. ↑  Deomali Peak Of Orissa - YouTube

வெளி இணைப்புகள்
---------------

* The Telegraph - Calcutta (Kolkata); *Deomali hills: Sneak peak into serenity*
**திருவந்திபுரம் தேவநாதப் பெருமாள் கோயில்** ஆழ்வார்களால் மங்களாசாசனம் செய்யப்பட்ட 108 வைணவத் திருத்தலங்களில் ஒன்றாகும். திருமங்கையாழ்வாரால் பாடல் பெற்ற இக்கோயில், கடலூரிலிருந்து பண்ருட்டி செல்லும் வழியில் சுமார் 3 கி.மீ. தொலைவில் உள்ளது. திருவஹிந்திரபுரம் என்று அழைக்கப்பட்ட இத்தலம் தற்காலத்தில் அயிந்தை என்று வழங்கப்படுகிறது. நடு நாட்டுத் திருப்பதிகள் இரண்டில் இது ஒன்றாகும். இக்கோயிலில் தேவநாத சுவாமி, அயக்கிரீவர் சன்னதிகள் அமைந்துள்ளன. பாண்டிச்சேரியிலிருந்து 25 கி.மீ தூரத்திலும், கடலூரிலிருந்து 3 கி.மீ. தூரத்திலும் உள்ள திருவந்திபுரம் அருகே ஓடும் கெடிலம் ஆறு தெற்குலிருந்து வடக்கு நோக்கி ஓடுகிறது. இது ஒரு சிறப்பு அம்சமாகக் கருதப்படுகிறது. இத்தலத்தைப் பற்றி பிரம்மாண்ட புராணம், ஸ்காந்த புராணம், பிருகன் நாரதீய புராணம் ஆகிய புராணங்களில் கூறப்பட்டுள்ளது. இறைவன் கிழக்கு நோக்கி நின்ற திருக்கோலத்தில் தேவ நாதன் என்றும் தெய்வநாயகன் என்றும் அழைக்கப்படுகிறார். இறைவி வைகுண்ட நாயகி, ஹேமாம்புஜ வல்லித்தாயார் (பார்க்கவி). விமானம்: சந்திர விமானம், சுத்தசத்துவ விமானம். திருமங்கையாழ்வாரால் மட்டும் பத்துப் பாசுரங்களில் 
மங்களாசாசனம் செய்யப்பட்ட தலம்.

அமைவிடம்
--------

கடல் மட்டத்திலிருந்து சுமார் 42 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 11°44'42.4"N, 79°42'33.6"E (அதாவது, 11.745099°N, 79.709341°E) ஆகும்.

நூல்கள் மற்றும் பாடல்கள்
------------------------

இவ்விறைவன் மீது வேதாந்த தேசிகன் மும்மணிக் கோவை என்ற நூலை இயற்றியுள்ளார். மணவாள மாமுனிகளாலும் இத்தலம் பாடல்பெற்றுள்ளது. வடமொழியில் தேவநாயக பஞ்சாசத்து என்னும் தோத்திரப் பாடலும், பிராக்ருத மொழியில் அச்யுத சதகம் என்ற தோத்திரப் பாக்களடங்கிய நூலும் இத்தலத்தைப் பற்றிப் பேசுகின்றன.

திருமணம்
--------

இங்கு திருமணம் செய்வோர் வாழ்க்கை சிறப்பாக இருக்கும் என்ற நம்பிக்கை பக்தர்களிடையே வழங்கப்படுவதால், இத்திருத்தலத்தில் சுபமுகூர்த்த நாளில் 50 திருமணங்கள் அனுமதிக்கப்படும் என்று கோயில் நிர்வாகம் அறிவித்துள்ளது.

மேற்கோள்கள்
-----------

1. ↑  ஆ.எதிராஜன் B.A.. *108, வைணவ திவ்யதேச ஸ்தல வரலாறு*. தமிழ் இணையப் பல்கலைக் கழகம்.
2. ↑

வெளி இணைப்புகள்
---------------

* திருவயிந்திபுரம் தேவநாதப் பெருமாள் கோவில் குடமுழுக்கு
**குடும்பூர் ஆறு** (*Kudumbur River*) என்பது முக்கியமாக இந்திய மாநிலமான கேரளாவின் காசர்கோடு மாவட்டத்தில் பாயும் ஒரு ஆறாகும். இதன் மூலமும் சில ஆரம்ப பகுதிகளும் கருநாடகாவின் குடகு மற்றும் தெற்கு கன்னடா மாவட்டங்களில் உள்ளன. இது பயசுவினி ஆற்றின் மிகப்பெரிய துணை ஆறாகும்.

ஆற்றோட்டம்
----------

கருநாடகாவின் மேற்கு தொடர்ச்சி மலையில் உள்ள தலைக்காவேரி வனவிலங்கு சரணாலயத்தில் குடும்பாற்றின் மூலாதாரம் அமைந்துள்ளது. இதன் மூலத்திலிருந்து மேற்கு நோக்கிப் பாய்ந்து, வெள்ளரிக்குண்டு வட்டத்தில் உள்ள பாணத்தூருக்குக் கிழக்கே கேரளாவைக் கடந்து செல்கிறது. இது பாணத்தூருக்கு மேற்கே கேரளா-கர்நாடக எல்லையைக் கடந்து, மீண்டும் கர்நாடகாவில் பாய்ந்து, பனத்தடிக்கு கிழக்கே கேரளாவைக் கடக்கும் முன் சிறிது தூரம் செல்கிறது. இது பனத்தடிக்கு வடக்கே கரிவேடகத்தின் தெற்கே கடந்து, சிறிது தூரம் தெற்கே திரும்பி கல்லாற்றின் மேற்கு பகுதியில் செல்கிறது. இதன் பிறகு, மீண்டும் மேற்கு நோக்கித் திரும்பி, வெள்ளரிக்குண்டு மற்றும் காசர்கோடு வட்டங்களுக்கு இடையேயான எல்லையின் ஒரு பகுதியாக அமைகிறது. பின்னர், இது காசர்கோடு மற்றும் கோசுதுர்க்கா வட்டத்தின் இடையேயான எல்லையின் ஒரு பகுதியை வரையறுக்கிறது. பெரியாவின் வடக்கே, குடும்பூர் ஆறு வலப்புறமாக வளைந்து, வடக்குப் பாதையை எடுத்துக்கொள்கிறது. சட்டாஞ்சலுக்குக் கிழக்கே இந்த ஆற்றின் இடது கரையில் பயசுவினி ஆற்றில் சேரும் வரை வடக்கு நோக்கிச் செல்கிறது.

மேற்கோள்கள்
-----------

1. ↑  "Draft Map" (PDF). keralaczma.gov.in. 2012. 2021-01-22 அன்று பார்க்கப்பட்டது.
2. ↑  "District Census Handbook - Kasaragod District 2011" (PDF). Directorate of Census Operations-Kerala. 2011-10-01. 2021-01-22 அன்று பார்க்கப்பட்டது.
3. ↑  "Kudumbur Bridges". bridgemeister.com. 2021-01-22 அன்று பார்க்கப்பட்டது.
**மதுவிலக்கு** என்பது ஒரு குறிப்பிட்ட நிலப்பகுதியில் (நாடு, மாநிலம் அல்லது நகரம்) மதுவின் தயாரிப்பு, விநியோகம் மற்றும் விற்பனையைத் தடை செய்யும் சட்ட நடவடிக்கை ஆகும். பொதுவாக சமயம், சமூக சீர்திருத்தம், பொதுநலம் போன்ற காரணங்களால் மதுவிலக்குக் கொள்கைகள் அரசுகளால் ஏற்றுக் கொள்ளப்படுகின்றன. உலக வரலாற்றில் பல்வேறு காலகட்டங்களில் பல்வேறு நாடுகளில், பலதரப்பட்ட மதுவிலக்குக் கொள்கைகள் அமலில் இருந்துள்ளன. மதுவிலக்கு நடைமுறைப்படுத்தப்படும் காலங்களில் சட்டத்துக்குப் புறம்பான மதுபானத் தயாரிப்பும் விற்பனையும் அதிகரிப்பது வழக்கம்.

காந்தியின் முழு மதுவிலக்குப் போராட்டம்
--------------------------------------

பிரித்தானியாவின் இந்தியப் பேரரசுக்கு எதிராக, 1930ஆம் ஆண்டில் இந்தியாவில் மதுவிலக்கை நடைமுறைப்படுத்தக்கோரி மகாத்மா காந்தி அறிவித்த சாராயம் மற்றும் கள்ளுக் கடை மறியல் போராட்டங்களின் விளைவாக அன்றைய சென்னை மாகாணத்தில் 9000 சாராயக் கடைகளை ஏலம் எடுக்க ஆளின்றி 6000க்கு மேற்பட்டவை அடைக்கப்பட்டன. பல தாலுகா, மாவட்டப் பஞ்சாயத்து போர்டுகள் தென்னை, பனை மரங்களைக் கள்ளிறக்கக் குத்தகைக்கு விடுவதில்லை எனத் தீர்மானம் இயற்றி இலாபத்தைப் புறக்கணித்தன. காந்தி தொடங்கி வைத்த மதுவிலக்குப் போராட்டத்தின் விளைவாக கிராமங்களில் மது குடிப்பவர்களை புறக்கணிப்பதும் நடந்தேறியது.

நாடுகள் வாரியாக மதுவிலக்கு
--------------------------

இந்தியா
-------

இந்தியாவில், தமிழ்நாடு மதுவிலக்குக் கொள்கையைக் கைவிட்டு அரசே மதுவிற்பனை செய்யும் மாநிலமாகவும், கேரளா மதுவிலக்கை நோக்கி முன்னேற முயலும் மாநிலமாகவும், குஜராத், பீகார் மதுவிலக்குக் கொள்கை கொண்ட மாநிலங்களாகவும் உள்ளன.

### தமிழ்நாடு

முதன்மைக் கட்டுரை: தமிழ்நாட்டில் மதுவிலக்கு

இதையும் பார்க்கவும்
-------------------

* 2015 மதுவிலக்கு ஆதரவு போராட்டங்கள்
* தமிழ்நாடு மாநில வாணிபக் கழகம்

மேற்கோள்கள்
-----------

1. ↑
2. ↑  "காப்பகப்படுத்தப்பட்ட நகல்". 2012-01-08 அன்று மூலம் பரணிடப்பட்டது. 2014-09-22 அன்று பார்க்கப்பட்டது.
3. ↑  "காப்பகப்படுத்தப்பட்ட நகல்". 2020-09-20 அன்று மூலம் பரணிடப்பட்டது. 2016-05-01 அன்று பார்க்கப்பட்டது.

வெளியிணைப்புகள்
---------------

* தினமணி-விவாத மேடை - பூரண மதுவிலக்கு சாத்தியமா
***மினர்வராயா பெண்டாலி*** (*Minervarya pentali*) அல்லது பெண்டலின் **மினர்வராயன் தவளை**, டைக்ரோக்ளோசிடே என்ற முட்கரண்டி-நாக்கு தவளை குடும்பத்தில் உள்ள ஓர் தவளைச் சிற்றினம் ஆகும். இது இந்தியாவில் மேற்குத் தொடர்ச்சி மலைகளில் மட்டுமே காணப்படும் அகணிய உயிரியாகும்.

சொற்பிறப்பியல்
--------------

தாவர மரபியல் நிபுணரும், தில்லி பல்கலைக்கழகத்தின் முன்னாள் துணைவேந்தருமான தீபக் பெண்டலின் நினைவாக, இப்பல்கலைக்கழகத்தில் உயிரியல் அமைப்புமுறை ஆய்வகத்தை அமைப்பதில் இவர் செய்த உதவியை அங்கீகரிக்கும் வகையில், இந்த சிற்றினத்திற்கு *பெண்டாலி* என்று பெயரிடப்பட்டது. *மினர்வராயா* என்ற பொதுவான பெயர் இலத்தீன் வார்த்தையான "*மினிமஸ்* "என்பதன் போர்ட்மாண்டோ ஆகும். இது "மிகச்சிறியது" என்று பொருள்படும். *மினர்வராயா*வின் சகோத பேரினம் *பெஜர்வராயா* ஆகும். இந்த பெயர் பண்டைய உரோமானிய தெய்வமான மினெர்வாவையும் குறிக்கிறது. தரையில் உள்ள சேற்றிலிருந்து திடீரென மேலே குதிக்கும் தவளைகளின் நடத்தை இத்தெய்வத்தை நினைவூட்டுகிறது. மினெர்வா, அவரின் தந்தையான வியாழனின் தலையிலிருந்து திடீரென வெடித்து, முழுமையாகக் கவசத்தைப் பெற்றதாக அறியப்படுகிறது.

விளக்கம்
--------

*மி. பெண்டாலி* மற்ற *மினர்வராயா* சிற்றினங்களை விட சிறியது. ஆண்களில் உடல் நீளம் 20 மி.மீ. நீளமும்; பெண் தவளையின் நீளம் 25 மி.மீ. ஆகும். தோல் மடிப்புகளுடன் புள்ளிகளுடன் காணப்படும். உடலின் மேல் பகுதி சாம்பல்-பழுப்பு நிறமாகவும், கரடு முரடாகக் காணப்படும். அதே சமயம் கீழ்ப் பகுதிகள் மென்மையாகவும் வெளிர் நிறமாகவும் இருக்கும். தொண்டை சதை நிறமானது, அழைப்பு இணைப்பு கருப்பு. மஞ்சள்-சாம்பல் கோடு பின்புறத்தின் நடுவில் செல்கிறது. ஆண்கள் சீரான இடைவெளியில் ஒலியினை உருவாக்குகின்றன.

நடத்தை
------

### அழைப்பு

ஆண் *மி. பெண்டாலி* ஒரு துடிப்பான ஒலியினை உருவாக்குகிறது. இவை சீரான இடைவெளியில் மீண்டும் மீண்டும் ஒலிக்கின்றன. சராசரியாக 19 துடிப்புகளைக் கொண்ட ஒவ்வொரு அழைப்பும், ஒரு வினாடியில் ஐந்தில் ஒரு பங்கு வரை நீடிக்கும். மாலை 6 மணி முதல் இரவு 10 மணி வரை அழைப்புகள் செய்யப்படுகின்றன.

### இனப்பெருக்கம்

இனப்பெருக்க காலம் சூலை முதல் செப்டம்பர் வரை ஆகும். இந்த பருவத்தில், புல்வெளிகளிலும், நீர்நிலைகளைச் சுற்றியும் ஆண் தவளைகள் அதிக அளவில் கூடும்.

பரவல் மற்றும் வாழ்விடம்
-----------------------

*மி. பெண்டாலி* மேற்குத் தொடர்ச்சி மலையின் தென்பகுதியில் மட்டுமே காணப்படுகின்றது. இங்கு இவை பரந்து விரிந்து கடல் மட்டத்திலிருந்து சுமார் 220 மீ உயரம் வரை காணப்படுகிறன. இதன் எல்லை வடக்கே கேரளாவின் கோழிக்கோடு மாவட்டத்திலிருந்து தெற்கே தமிழ்நாட்டின் கன்னியாகுமரி மாவட்டம் வரை பரவியுள்ளது. தவளைகள் தாவரங்கள் நிறைந்த வழியோரங்களிலும், தோட்டங்களிலும், பாசன வயல்களிலும் மற்றும் இயற்கை நீர் ஆதாரங்களுக்கு அருகிலும் காணப்படுகின்றன. இவை வனப்பகுதியிலிருந்து பதிவு செய்யப்படவில்லை.

மேற்கோள்கள்
-----------

1. 1 2  "DU researchers discover new frog species in Western Ghats" (in en-IN). *The Hindu*. 2021-08-03. .
2. ↑  Dubois, A; Ohler, A; Biju, S. D. (2001). "A new genus and species of Ranidae (Amphibia, Anura) from south-western India.". *Alytes* **19**: 53–79. .
3. 1 2 3 4 5  Garg, Sonali; Biju, S. D. (2021). "DNA Barcoding and Systematic Review of Minervaryan Frogs (Dicroglossidae: Minervarya) of Peninsular India: Resolution of a Taxonomic Conundrum with Description of a New Species". *Asian Herpetological Research* **12** (4): 1–34. doi:10.16373/j.cnki.ahr.210023. .
பறாக்கடவு தடுப்பணை 
**பறாக்கடவு தடுப்பணை** (*Parakkadavu Weir*)(மலையாளம்: പാറക്കടവ് തടയണ) என்பது இந்தியாவின் கேரளாவின் இடுக்கி மாவட்டத்தில் உள்ள வெள்ளத்தூவல் கிராமத்தின் வெள்ளத்தூவல் ஊராட்சியில் பாறக்கடவு ஆற்றின் குறுக்கே கட்டப்பட்டுள்ள ஒரு கான்கிரீட் மாற்று அணை ஆகும். பன்னியர் பெருக்கத் திட்டத்தின் ஒரு பகுதியாக பாறக்கடவு வாய்க்கால் கட்டப்பட்டது. முத்திரப்புழா ஆற்றில் உள்ள ஆர்ஏ ஹெட் தலையணையிருந்து கசிவு நீர், எல்லக்கல்லில் சுரங்கப்பாதை வழியாக பாறக்கடவு வாய்க்காலுக்கு ஓரளவு திருப்பி விடப்படுகிறது. பாறக்கடவு வாய்க்காலிலிருந்து முள்ளக்காணம் வாய்க்காலுக்கும், இந்த வாய்க்காலிலிருந்து பொன்முடி நீர்த்தேக்கத்துக்கும் தண்ணீர் திருப்பி விடப்படுகிறது.

விவரக்குறிப்புகள்
-----------------

* அட்சரேகை: 10⁰ 0′ 39" வ
* தீர்க்கரேகை: 77⁰ 01′ 58" கி
* ஊராட்சி: வெள்ளத்தூவல்
* கிராமம்: வெள்ளத்தூவல்
* மாவட்டம்: இடுக்கி
* அணையின் வகை: திண்காறை
* வகைப்பாடு: தடுப்பணை
* அதிகபட்ச நீர் நிலை:
* முழு நீர்த்தேக்க நிலை (FRL): உயர் மட்டம் 722.3 மீ
* வெள்ள நேர நிலை சேமிப்பு: திசைதிருப்பல் மட்டுமே

மேற்கோள்கள்
-----------

1. ↑  "Dams – KSEB Limted Dam Safety Organisation" (ஆங்கிலம்). 2021-07-27 அன்று பார்க்கப்பட்டது.
2. ↑  "Diversion Structures in Idukki district – KSEB Limted Dam Safety Organisation" (ஆங்கிலம்). 2021-07-27 அன்று பார்க்கப்பட்டது.
**பவானி கோவில்** (*Bhawani Mandir*) (பவானி தேவியின் கோயில்) என்பது 1905 ஆம் ஆண்டில் இந்திய தேசியவாத விடுதலை போராட்ட வீரர் ஆன அரவிந்தோ கோசு சாதாரணமாக எழுதிய அரசியல் துண்டுப்பிரசுரமாகும். இந்த துண்டுப்பிரசுரம் வங்காளப் பிரிவினையின் போது உருவாக்கப்பட்டது ஆகும். பரோடா மாநில சேவையில் அரவிந்தோவின் தொழில் வாழ்க்கையின் போது எழுதப்பட்டது. இந்தியாவின் தேசியத்தை பிரதிநிதித்துவப்படுத்தும் நோக்கத்துடன், தனது பெயரில் சேவைக்கு தங்களை அர்ப்பணித்துக் கொள்ளும் இந்து தாய் தெய்வமான *பவானி* (அல்லது *சக்தி*) கோவிலைக் கட்டும் வகையில் துறவறம் என்ற வரிசையை நிறுவ வேண்டும் என்று அந்த துண்டுப்பிரசுரம் வெளிப்படையாக அழைப்பு விடுத்தது. 

வங்காள மாநிலத்தில் கிழக்கிந்திய கம்பெனியின் குடியேற்றங்களின் வரலாற்றில் முன்கூட்டியே துறவியின் கிளர்ச்சியின் பின்னணியில் அமைக்கப்பட்ட பெங்காலி மொழி எழுத்தாளர் பங்கிம் சந்திர சட்டோபாத்யாய் எழுதிய 1882 ஆம் ஆண்டு இயற்றப்பட்ட புதினமான ஆனந்தமடத்திலிருந்து உத்வேகம் பெற்றது. இருப்பினும், பூமியை புனிதத் தாய் என்று மட்டுமே சித்தரிக்கும் ஆனந்தமடத்திலிருந்து புறப்படும் அரவிந்தர், பவானி தேவியின் அடையாளத்தை தேசம் என்ற கருத்துடன் வெளிப்படையாக தொடர்புபடுத்தினார். சூசி கனிமகி மற்றும் பெர்கார்ட் ப்ளுமெனோ போன்ற எழுத்தாளர்கள் , வங்காள மாநிலத்தில் பரவலாக வாசிக்கப்படும் ஆனந்தமடத்தின் அடையாளங்களையும் செய்திகளையும் மகாராட்டிராவில் பரவலாக போற்றப்பட்ட மராட்டிய மன்னர் சிவாசியின் அடையாளத்துடன் இணைக்கும் நோக்கில் இது எழுதப்பட்டதாக வாதிடுகின்றனர்.

இந்தியர்களிடையே அரசியல் உறுதி மற்றும் ஒற்றுமை இல்லாததை கோசு கண்டிக்கும் அரசியல் அறிக்கை இது ஆகும். ஐரோப்பிய சக்திகளுடன் போட்டியிடும் வகையில் தன்னை மாற்றிக்கொண்ட சப்பானின் உதாரணத்தை இவர் மேற்கோள் காட்டுகிறார். தேச தெய்வத்தின் சேவையில் இந்தியர்கள் முழுமையாக ஈடுபட வேண்டும் என்று அவர் கேட்டுக் கொண்டார். தேசபக்தியுள்ள 'சந்நியாசிகளுக்கு' சுயநலமின்றி தேசத்திற்குச் சேவை செய்ய, சுதந்திரத்தை அடைய உதவுவதற்காக, மலைகளில் ஆழமான "*பவானி கோவில்*" என்ற புரட்சிகர ரகசிய சமுதாயத்தை அவர் முன்மொழிந்தார்.

மேற்கோள்கள்
-----------

1. ↑  "Bhawani Mandir by Aurobindo Ghose". *INDIAN CULTURE* (ஆங்கிலம்). 2023-04-29 அன்று பார்க்கப்பட்டது.

மேலும் படிக்க
-------------

* Narangoa, Li; Cribb, R.B. (2003), *Imperial Japan and National Identities in Asia, 1895-1945*, RoutledgeCurzon.
* Hanimaki, Jussi; Blumenau, Bernard. (2013), *An International History of Terrorism*, Routledge.
* McDermott, Rachel (2011), *Revelry, Rivalry, and Longing for the Goddesses of Bengal*, Columbia University Press.
**மலேசிய** (அல்லது **மலேய**) **நீலப்பட்டை மீன்கொத்தி** (***அல்சிடோ பெனின்சுலே***)(*Malaysian blue-banded kingfisher*) என்பது அல்செடினினே என்ற துணைக் குடும்பத்தினைச் சேர்ந்த மீன்கொத்தி பேரினம் ஆகும்.

விளக்கம்
--------

இது ஒரு சிறிய, மாறாகக் கருமையான மீன்கொத்தியாகும். வெள்ளை மார்பின் குறுக்கே பரந்த நீல-பச்சை பட்டையுடன் ஆண் மிகவும் தனித்துவமானது. முழு ஆரஞ்சு வயிற்றுப் பகுதியும் பெண் மீன்கொத்தி மிகவும் வித்தியாசமானது. சிரலைவிட ஒட்டுமொத்தமாக மங்கலான, இருண்ட நிறம் மற்றும் கண்ணுக்குப் பின்னால் பிரகாசமான வெள்ளை மற்றும் ஆரஞ்சு இணைப்பு இல்லாமல் காணப்படும். மலேசிய நீலப்பட்டை மீன்கொத்தியின் அழைப்பு சிரலைப் போலவே இருக்கும்.

வாழிடம்
-------

இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள், மிதவெப்பமண்டல அல்லது வெப்பமண்டல சதுப்புநில காடுகள் மற்றும் ஆறுகள் ஆகும்.

பரவல்
-----

மலேசிய நீலப்பட்டை மீன்கொத்தி மியான்மர், மலாய் தீபகற்பம், சுமத்திரா மற்றும் போர்னியோவில் காணப்படுகிறது.

மேற்கோள்கள்
-----------

1. ↑  BirdLife International (2022). "*Alcedo peninsulae*". *IUCN Red List of Threatened Species* **2022**: e.T22726979A216225846.. பார்த்த நாள்: 12 November 2021.
2. ↑   *IOC World Bird List (v 13.2)*. 2023. doi:10.14344/IOC.ML.13.2. .

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q31873639
* BirdLife: 22726979
* GBIF: 10779995
* IUCN: 22726979

 |
**புகுசிமா** (福島市, *ஃபுகுஷிமா-ஷி*?, Fukushima-shi) [ɸu͍̥ku͍ꜜɕima] சப்பானிய மாநிலமான புகுசிமாவில் அமைந்துள்ள ஒரு நகராகும். இது இம்மாநிலத்தின் நடுப்பகுதியான நாகதோரிக்கு வடக்கே அமைந்துள்ளது.

தற்கால புகுசிமா நகரானது முந்தைய மாவட்டங்களான சினோபு மற்றும் தத்தே மாவட்டங்களின் பெரும் பகுதியையும் முந்தைய அடாச்சி மாவட்டத்தின் ஒரு பகுதியையும் உள்ளடக்கியுள்ளது. இந்நகரம் புகுசிமா வடிநிலத்தின் தென்மேற்குப் பகுதியில் அதனைச் சுற்றியுள்ள மலைகளுக்கு அருகில் அமைந்துள்ளது.

புறநகர்ப் பகுதிகளில் பல ஒன்சென்கள் எனப்படும் வெந்நீரூற்றுக்கள் அமைந்துள்ளன. இவற்றுள் ஈசாகா ஒன்சென், தகாயு ஒன்சென் மற்றும் சுசியு ஒன்சென் என்பன குறிப்பிடத்தக்கன. மேலும் புகுசிமாவில் குதிரைப் பந்தயத்திடலொன்றும் உள்ளது. இது சப்பானின் தொகொகு பிராந்தியத்தில் அமைந்துள்ள சப்பானிய குதிரைப்பந்தயச் சங்கத்தின் ஒரேயொரு குதிரைப்பந்தயத் திடலாகும்.

மே 2011ன் படி, இந்நகரின் மக்கள்தொகை 290,064 என மதிப்பிடப்பட்டுள்ளது. மொத்தப் பரப்பளவு 746.43 km²ஐக் கொண்ட இதன் மக்கள்தொகை அடர்த்தி சதுர கி.மீ.க்கு 390 பேராகும்.

வரலாறு
------

### சோமொன் காலத்திலிருந்து கி.பி. 11ம் நூற்றாண்டு வரை

பண்டைக்காலத்தில் இப்பகுதி **மினெகோசி** (岑越) என அழைக்கப்பட்டது. தற்போது சினோபு மலை என்று அழைக்கப்படும் நகரின் நடுவில் அமைந்துள்ள மலையும் முன்பு மினெகோசி மலை (岑越山) என்றே அழைக்கப்பட்டது.

சோமோன் காலப்பகுதியில் கிட்டத்தட்ட 2000 ஆண்டுகளாக அபுகுமா ஆற்றின் கிழக்குக்கரையில் ஒரு பாரியக் குடியேற்றம் காணப்பட்டது. இப்பகுதி அகழ்வாய்வு செய்யப்பட்டு மியாகதா எச்சங்கள் எனப் பெயரிடப்பட்டுள்ளது.

புவியியல்
---------

புகுசிமா நகரானது, புகுசிமா மாகாணத்தின் மைய வடகிழக்குப் பகுதியில் அமைந்துள்ளது. இது இனவாசிரோ ஏரியிலிருந்து கிழக்கு நோக்கி அண்ணளவாக 50 கிமீ தொலைவிலும், டோக்கியோவிலிருந்து வடக்கு நோக்கி 260 கிமீ தொலைவிலும், சென்டாயிலிருந்து தெற்கே 80 கிமீ தொலைவிலும் அமைந்துள்ளது. இது மேற்கே ஓஉ மலைகளாலும், கிழக்கே அபுகுமா மேட்டுநிலங்களாலும் சூழப்பட்டுள்ளது. நகரின் பெரும்பாலான பகுதி புகுசிமா பள்ளத்தாக்கின் தென்கிழக்குப் பகுதி மற்றும் அருகிலுள்ள மலைகளிடையே அமைந்துள்ளது. நகரின் மேற்கே அசுமா மலையும், தென்மேற்கே அடதாரா மலையும் அமைந்துள்ளது.

புகுசிமாவுக்கு வடக்கே மியாகி மாகாணத்தின் சிரோசி மற்றும் சிசிகசுகு ஆகிய நகரங்களும், வடமேற்கே யமகாடா மாகாணத்தின் யொனேசவா மற்றும் டகாகடா நகரங்களும் அமைந்துள்ளன. புகுசிமா மாகாணத்தின் ஆட்சிப்பகுதிக்குள், மேற்கே இனவாசிரோ, தெற்கே நிகோன்மத்சு, கிழக்கே கவாமாடா மற்றும் டாதே, வடகிழக்கே கூரி ஆகியன அமைந்துள்ளன.

மேற்கோள்கள்
-----------

1. 1 2  "ja:市町村別人口動態（平成２３年３月１日～平成２３年４月３０日）" (Japanese). Fukushima City. 27 செப்டம்பர் 2011 அன்று மூலம் (XLS) பரணிடப்பட்டது. 31 May 2012 அன்று பார்க்கப்பட்டது. Unknown parameter `|trans_title=` ignored (உதவி)CS1 maint: Unrecognized language (link)
2. 1 2 3  Fukushima Tourist Office Information Pamphlet - "A Letter from Fukushima."
3. ↑  福島都市圏総合都市交通体系予備調査 [Fukushima Municipal Area General State of Transportation Preliminary Investigation] (PDF) (ஜப்பானியம்). Ministry of Land, Infrastructure, Transport and Tourism. 2007. 31 May 2012 அன்று பார்க்கப்பட்டது.
**ஜோக்கிம் பெர்னாண்டோ** (இறப்பு: ஆகத்து 17, 2021) இலங்கை வானொலி, மேடை நாடக நடிகரும், வானொலி அறிவிப்பாளரும் ஆவார். இலங்கை வானொலியில் மூத்த அறிவிப்பாளர்களில் ஒருவர்.

வாழ்க்கைக் குறிப்பு
-------------------

ஜோக்கிம் பெர்னாண்டோ கொழும்பு, கொட்டாஞ்சேனையைப் பிறப்பிடமாகக் கொண்டவர். கொட்டாஞ்சேனை (ஆசீர்வாதப்பர்) சாந்த பெனடிக்ற் கல்லூரியில் படித்தவர். அப்போது ஆசிரியராக இருந்த ராம் சுந்தரலிங்கம் என்பவர் சிறந்த கலைஞர். இவரது நெறியாள்கையில் ஜோக்கிம் பெர்னாண்டோ பாடசாலை நாடகங்களில் நடித்து தனது நாடக அறிவைப் பெருக்கிக் கொண்டார். 1959 இல் இலங்கை வானொலியில் நடிக்கும் சந்தர்ப்பம் கிடைத்தது. எஸ். பி. மயில்வாகனம் தயாரித்து வழங்கிய விளம்பர ஒலிபரப்பு ஒன்றில் நான்கு 15 நிமிட நாடகங்களைத் தயாரிக்க ராம் சுந்தரலிங்கத்திற்கு வாய்ப்பு வந்தது. அவற்றில் ஒரு நாடகத்தை எழுதி, நடிக்கும் வாய்ப்பு ஜோக்கிம் பெர்னாண்டோவிற்குக் கிடைத்தது. அக்காலத்தில் பிரபலமான பிலோமினா சொலமனுடன் இணைந்து நடித்தார். சிறந்த நடிகருக்கான பரிசு ஜோக்கிமிற்குக் கிடைத்தது. தொடர்ந்து பல வானொலி நாடகங்களில் நடித்தார். பல வானொலி நாடகங்களை எழுதி நடித்திருக்கிறார்.

கே. எம். வாசகர், ஜோர்ஜ் சந்திரசேகரன் ஆகியோரின் மேடை நாடகங்களில் நடித்திருக்கிறார். இலங்கை வானொலியில் முழுநேர அறிவிப்பாளராக வருவதற்கு முதல் இலங்கை வங்கியில் பணியாற்றினார். சிங்கள மொழி கட்டாயமாக்கப்பட்டதால் வங்கியில் வகித்த நிரந்தரப் பதவியைத் துறந்து, இறுதிக்காலம் வரை வானொலி அறிவிப்பாளராகப் பணியாற்றி வந்தார். ரூபவாகினி தொலைக்காட்சி சேவையில் செய்தி வாசிப்பாளராகவும் இவர் பணியாற்றியுள்ளார். சிங்கள மொழியில் இருந்து தமிழாக்கப்பட்ட கலியுககாலம் என்ற திரைப்படத்திற்கு ஜோக்கிம் பெர்னாண்டோ நடிகர் ரொனி ரணசிங்கவிற்குக் குரல் கொடுத்திருந்தார்.

மறைவு
-----

ஜோக்கிம் பெர்னாண்டோ 2021 ஆகத்து 17 செவ்வாய்க்கிழமை காலமானார்.

மேற்கோள்கள்
-----------

1. 1 2 3 4  பாலசிங்கம், மா. (செப்டம்பர் 2004). "வானம்பாடிகளின் நடுவே ஓர் ஊமைக்குயில்". *மல்லிகை*: 18-20.. பார்த்த நாள்: 17 ஆகத்து 2021.
2. ↑  தேசிய தொலைக்காட்சி வரலாற்றில் தமிழ் ஒளிபரப்பு ஓர் இமாலயம், தினகரன் வாரமஞ்சரி, பெப்ரவரி 15, 2014
3. ↑  தமிழ் கலைஞா்கள் பலருக்கு களம் அமைத்து கொடுத்த "கலியுக காலம்" இது
Waterfall in ஒடிசா, இந்தியாவார்ப்புரு:SHORTDESC:Waterfall in ஒடிசா, இந்தியா
**கொய்லிகுகர் அருவி** (*Koilighugar Waterfall*) இந்தியாவில், ஒடிசாவில், ஜார்சுகுடா மாவட்டத்தில் அமைந்துள்ள அருவி ஆகும்.

அமைவிடம்
--------

ஜார்சுகுடா மற்றும் ராய்கர் இடையே தேசிய நெடுஞ்சாலை 49-ல் உள்ள கோபிந்த்பூர் சௌக்கிலிருந்து வலதுபுறம் திரும்பி 6 கிமீ (3.7 மை) பயணித்து அடர்ந்த குங்கிலியம் மற்றும் இலுப்பை காடுகள் வழியாகச் சென்றால், கொய்லிகுகர் அருவியினை அடையலாம். இது கோபிந்த்பூர் பெல்பஹாரிலிருந்து 20 கிமீ (12 மை) தொலைவில் அமைந்துள்ளது.

சுற்றுலா ஈர்ப்பு இடங்கள்
------------------------

கொய்லிகுகர் அருவி, சுமார் 200 அடி (61 மீ) உயரத்தில், குஷ்மெல்பஹால் கிராமத்திற்கு அருகிலுள்ள லகான்பூரில் உள்ளது. இந்த அருவி 'சூய்காஞ்ச்' காட்டில் உருவாகும் **அகிராஜ்** என்ற ஆற்றில் உள்ளது. நீர்வீழ்ச்சிக்குப் பிறகு, ஆறு மேற்கு நோக்கிப் பாய்ந்து மகாநதி ஆற்றில் கலக்கிறது. காடு சார்ந்த பின்னணியுடன் கூடிய அழகிய இடமாக உள்ளது இது.

அருவி அமைந்துள்ள பகுதியின் உள்ளே *மகேஸ்வரநாத்* என்று அழைக்கப்படும் சிவலிங்கம் உள்ளது. லிங்கம் தண்ணீரில் மூழ்கி சாதாரணமாகத் தெரிவதில்லை. பக்தர்கள் நலன் கருதி அருவிக்கு வெளியே மற்றொரு சிவலிங்கம் உருவாக்கப்பட்டுள்ளது.

கோயிலில் ஆண்டுதோறும் சிவராத்திரியை முன்னிட்டு திருவிழா நடத்தப்படுகிறது.

 கொய்லிகுகர் ஓடை, அருவிக்கு அருகில்.
 கொய்லிகுகர் கோவில் கொயிலுகர்

மேற்கோள்கள்
-----------

1. ↑  "Welcoming All The Kosli People: Waterfalls Of Kosal (Western Orissa)". *jaikosal.com*. 2012. 30 March 2012 அன்று பார்க்கப்பட்டது. Koilighugar, Jharsuguda Dist

வெளி இணைப்புகள்
---------------

* 
* ஜார்சுகுடாவில் சுற்றுலா பரணிடப்பட்டது 2016-11-04 at the வந்தவழி இயந்திரம்</link>
* ஒரிசாவில் உள்ள நீர்வீழ்ச்சிகள்
**வந்தாறுமூலை** இலங்கையின் கிழக்கு மாகாணத்தில் மட்டக்களப்பு மாவட்டத்திலுள்ள ஒரு ஊர். இது மட்டக்களப்பு நகரிலிருந்து 17 கி.மீ தூரத்தில் அமைந்துள்ளது. இங்கு கிழக்குப் பல்கலைக்கழகம் அமைந்துள்ளது. 

இலங்கை உள்நாட்டுப் போரின் போது 1990 இல் கிழக்குப் பல்கலைக்கழகத்தில் தஞ்சமடைந்திருந்த பொதுமக்கள் 175 பேர் இலங்கை இராணுவத்தால் படுகொலை செய்யப்பட்டனர். இந்நிகழ்வு வந்தாறுமூலை வளாகப் படுகொலைகள் என்று அழைக்கபடுகின்றது.

இப்பிரதேசத்திற்கு வந்தாறுமூலை என பெயர் வர வரலாற்று முக்கியத்துவம் வாய்ந்த ஓர் நிகழ்வே காரணம் என கூறப்படுகின்றது. அதாவது, கண்ணகி மதுரையை எரித்துவிட்டு உக்கிர கோபத்துடன் இலங்கை வந்த போது இப்பிரதேசத்தில் வந்து தன் கோபம் ஆற்றப் பெற்றதாகவும், அதனாலேயே இக் கிராமம் வந்தாறுமூலை (வந்து+ஆறிய+மூலை) எனப் பெயர் பெற்றதாகவும் கூறப்படுகின்றது.

இக்கிராமத்தில் மூன்று முக்கிய ஆலயங்கள் அமையப்பெற்றுள்ளன. அவை வந்தாறுமூலை கண்ணகி அம்மன் ஆலயம், வந்தாறுமூலை மகா விஷ்ணு ஆலயம் மற்றும் வந்தாறுமூலைச் சிவன் கோவில் என்பனவாகும்.

நீர்ப்பாசனக் குளங்கள்
---------------------

வந்தாறுமூலையில் காணப்படும் நீர்ப்பாசனக் குளங்கள் பின்வருமாறு. அவற்றில் பல தூர்ந்து போன நிலையிலுள்ளன.

1. குளத்து வெட்டைக் குளம்
2. ஈரனைக்குளம்
3. விற்பனை மடுக் குளம்
4. சமுனையடிப் பொத்தனைக் குளம்
5. சின்னத்துரைச் சோலையடிக் குளம்
6. பெரியசின்னத்துரைச் சேனைக் குளம்
7. அயண ஓடைக் குளம்
8. இலுக்குப் பொத்தானைக் குளம்

ஆலயங்கள்
--------

1. வந்தாறுமூலை கண்ணகி அம்மன் ஆலயம்
2. மருங்கையடி சித்தி விநாயகர் ஆலயம்
3. வந்தாறுமூலைச் சிவன் கோவில்
4. நீர்முகப் பிள்ளையார் ஆலயம்
5. வந்தாறுமூலை மகாவிஷ்ணு ஆலயம்
6. உப்போடை வயற்கரை விநாயகர் ஆலயம்
7. வந்தாறுமூலை ஸ்ரீ மாகாளி அம்மன் ஆலயம்
8. வந்தாறுமூலை ஸ்ரீ பாலவிநாயகர் ஆலயம்
9. வந்தாறுமூலை ஸ்ரீ மகா பெரியதம்பிரான் ஆலயம்
10. வந்தாறுமூலை ஸ்ரீ சிவமுத்து மாரியம்மன் ஆலயம்